정조 20년
丙辰十二月十三日辰時上御誠正閣大臣備局堂上引見入侍來待諸臣同爲入侍時右承旨申耆假注書曺錫中記事官金景煥記注官金良倜事變假注書洪致榮行判中樞府事李秉模右議政尹蓍東行左參贊鄭民始行上護軍李柱國行兵曹判書鄭好仁行禮曹判書閔鍾顯行大護軍李秉鼎李敬懋漢城府判尹李在學戶曹判書李時秀吏曹判書沈煥之水原府留守趙心泰行護軍徐有大李漢豐吏曹參判徐龍輔校理洪秀晩奉朝賀徐有臣二直提學李晩秀副摠管李義駿原任直閣南公轍春川府使韓用和以次進伏訖上曰新差備堂皆入來耶耆曰皆違牌不入來矣蓍東曰新差備局堂上從前無情勢者不敢辭免循例行公卽古例也今者備堂李亨元李書九李益運特敎申飭之下違牌不膺誠極未安竝推考卽爲進參事更加嚴飭何如上曰依爲之出擧條上曰大臣進前秉模蓍東進前曰數日日氣稍解聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰今日卽中宮殿誕辰也元子宮侍坐供歡實不勝欣慶之忱矣上曰然矣上曰昨日傳敎中諸人皆入來耶秉模曰皆登筵而李述源未及上來矣上曰次對先爲之蓍東曰狀啓回啓則別無可爲者矣上曰卿等旣入來而又値歲暮故仍爲引見蓋出於自强之意矣向來帽子廛救弊事何以則爲好耶貢市堂上進前奏達可也蓍東曰貢市堂上李得臣不爲入來平市提調李時秀入來矣時秀進前上曰辛丑年特軫渠輩之失業劃給無稅帽子二百隻而徐判府所云勿論千隻內外者實不知何以看也蓍東曰當初二百隻劃給蓋以一千隻貿來之外餘數折定者也一千隻以四萬兩準數貿來然後灣府公用無不足之患而近來銀貨苟艱不能準貿所貿之數不過六七百隻公用每患難繼則市民所給二百隻不得不減其半故市民欲依前得二百隻矣上曰一百隻出給於渠亦無大益物貨渠不自辦而皆出於物主如賣包樣一般云矣蓍東曰市民屢爲呈訴於備局故臣題辭以爲二百隻價本渠自辦備而受出平市署印跡往付灣府則渠可自主張云矣上曰此無異於具粟十萬於京師使之自來取去也二百隻價八千兩渠何以自辦乎立廛救弊時限五年以無邊條貸下又退限幾年今或用此例則何如耶時秀曰雖欲用此例公貨元無可給之物則恐不容議到矣上曰靑布廛凋殘特甚至於撤廛故不得已出稅帽事而今則無可救之道甚爲悶然右相筵退後善爲商量俾爲矯救之方好矣上曰都下帽子極貴云然否民始曰然矣自帽子價本一定之後價太輕歇而彼中價本亦不加輕多數貿來或恐失本故不爲多貿貿來之後亦必往賣於外邑雖以至近處言之松坡場帽價比都下甚高今秋以後則都下帽子絶乏云矣蓍東曰都監新煮焰硝取見則色品甚好而物力亦不多入甚可幸也上曰然則來頭所煮者勿論某土皆可爲之而雖以藁草之屬煮之皆可成耶柱國曰在前則必以廳下土爲之而亦用吐木煮之故木實難繼土有濕氣今番所煮則不取廳下土且用薪柴故所煮焰硝少無濕氣而物力亦不多入甚爲輕便矣但城內土品一自濬川之後沙石甚多難得可合者故今番所煮二釜僅爲百斤矣上曰今番煮硝之法欲行者幾年而今始行之亦可謂有時存焉也非但不入吐木雖以藁草之屬煮之亦無不成之患此甚便好矣外邑所煮者亦使之上送少許於備局看品好矣蓍東曰今聞諸將臣言則訓鍊都監御營廳禁衛營餉還之在江華府連年入於停退者今年登稔已多收捧矣畿內停退之混同分排於舊還事追後行會之故留守往復軍門將還給民間云若是則在軍門所失非細在還民亦恐有弊而反不得爲惠分付該府其已捧者依前仍置舊還分排之數則視此量減以爲準摠磨勘之地何如上曰依爲之出擧條上曰卿等就座蓍東就座上曰歲除不遠矣以禁屠事令承宣有所報者矣卿等見之耶仍命判尹進前在學進前曰昨年則臨時出令故猶患有騷擾之慮今年則旣是昨年已行之事只當按而行之而已臣已爲嚴飭五部亦爲分付於各洞中任似無如前犯屠之弊矣蓍東曰此在該府之申飭遵令而已若自朝家更加飭令則反復爲不信令之歸矣上曰行之數年則可以作永久遵行之法矣上曰久勤窠權管之借用爲初仕窠者兵判之說何如耶守門將之二十四朔出六事左相甚持難而此則不然在前則十五朔出六者以其守直之勤勞也今旣加設而替直稍歇則退定爲二十四朔似無不可若如此退定則初仕窠之不出亦不可不變通矣好仁曰臣以二十四朔出六之法限十年計之則今年臘政守部兩窠無一仕滿明年六月出五窠臘月出十餘窠過三都政則又無一窠只於無窠之時借用權管待其仕滿還以久勤差送則可爲區處之道故臣果仰達矣上曰名之以大政各營久勤諸道取才一未區處者非但渠輩之抑菀亦豈朝家文武一視之意乎諸將臣各陳意見可也柱國曰凡官職窠闕不可預度每政所出雖如兵判之言兩年間事豈保其一一不差乎亦不無間間罪汰者有故者則今不可預爲質言而臨時如知其必然無窠則自九十月以後預請儲窠亦無不可至於權管借用則似涉苟且矣蓍東曰十一月儲窠雖是前例亦或有難便之時何可自九月十月儲窠乎此是行不得之政也敬懋曰借用權管無甚所妨而第以宣薦權管窠差送守部薦人亦涉如何矣心泰曰兵判擧條臣未詳見故未能臆對而向來守門將二十四朔退定之議臣終不能無疑矣其所退定雖出於均勞逸之意而許多出身區處漸艱向來參上窠之加設亦出疏滯之政則況出身之未霑一命抱紅牌老於牖下者亦甚可矜寧勞逸之不均而不可使出身無區處之道矣至於借用權管揆以政格終涉苟且矣有大曰若以二十四朔完定則來頭無窠之時閑散及久勤者取才者當計其窠闕之有無決其去就有窠則爲之無則闕之而已不必拘於久勤取才之區處更作苟且之政格矣漢豐曰守門將若以二十四朔爲定則部將二十朔出六亦當爲二十四朔矣上曰禁軍節目旣令兵曹修啓向來將臣擧條中添一條件以今諸將臣所奏裁擇可否入於節目以納可也此無異於道傍作舍而至若定朔數均勞逸則不可不爲矣柱國曰禁軍節目方自兵曹釐正入啓而因此臣有愚見故敢此仰達矣近來堂下武臣之積滯專由於出六頻數且次第陞遷之階太狹已多積薪之歎而出六應遷者區處無路每當都政輒付虛司果終年收用復職一款非所可論守門將爲其偏苦以十五朔出六而今則加數差出別無偏苦之慮臣意則以二十四朔定爲出六恐合事宜矣上曰問于大臣節目釐正時指一措辭編入可也出擧條民始曰舟橋司都廳具明遠本職御營千摠之任瓜限已過云造橋時旣已看檢爲人亦勤幹姑爲仍任本職何如上曰依爲之出擧條煥之曰臣聞日前兵判以武弁中未經守令人不得爲營將事陳達於筵上云此意蓋出於愼名器揀人才以防近世躐進躁擾之弊而此亦有掣礙處難爲劃一之定制矣武士出身由他逕直陞折衝而只經衛將及各道中軍仍得爲營將者固宜稍置界限抑其濫陞而至若堂下曾經宣傳官經歷副正等職外除爲虞候者豈獨見阻於營將而況於大政時兵虞候中一人陞爲營將以爲有地處履歷者疏通之一路便同金石之典則此等人竝不許通擬於營將之望而驅送吏批守令之窠作其一層階梯者似有積滯抑鬱之歎也故敢此仰達矣上曰大臣之意何如秉模曰有內職履歷而爲兵虞候者謂以未經守令不爲擧論於營將則似有掣礙矣蓍東曰臣之愚見亦不外於李判府事所奏之言矣上曰已經守令者亦當擇擬於營將雖有虞候履歷若爲擇人則豈不若守令履歷乎依吏判言爲之以除有地處武弁齎鬱之弊可也出擧條上曰春享若親行則都政與念二日誓戒當爲相値而今則旣命攝行矣都政設行無日不可果欲於何日爲之耶煥之曰應出六者爲二十而見存之窠只四五窠恐難於念間爲之矣好仁曰兵批六品窠亦只有一窠矣上曰新差備堂入來耶使之登筵致榮承命出傳回奏曰李書九入來而李亨元則陳疏李益運則再牌不進矣上曰入來備堂注書出去偕入其餘嚴飭入來而備局下吏之擧行尤爲稽緩有司堂上出去從重科治可也仍下備堂李亨元疏本敎曰備堂新差者例有辭疏乎蓍東曰前例不一而陳疏者亦有之云矣上曰此疏還給更加嚴飭可也敬懋曰訓鍊院節目今將啓下揭板而能麽兒堂上如不以三營中軍依前例兼每於日次輪差試官循例擧行則其所考講必不若原定堂上之認作已責專意勸懲之爲愈故敢此仰達矣上曰大臣之意何如秉模曰輪差試官則恐將如文臣朔試射之有名無實原定擧行似勝矣蓍東曰臣於此事曾有所陳達而今聞禁將所奏果有意見依前以三營中軍爲訓鍊院能麽兒堂上輪行考講專意勸奬似有實效矣上曰依爲之出擧條上曰在先朝乙酉年洪奉朝賀欲以能麽兒廳合於訓鍊院有所陳達而其堂上區處之道則未及爲之矣蓋三營門中軍訓鍊都監則雖以有地處者差下而兩營則履歷差遜於訓局今若以三營中軍使之兼行訓鍊都正之事則亦涉如何雖不可不依前使三營中軍主管而以訓鍊院能麽兒堂上稱號則好矣且訓鍊院堂上則季朔宣傳官捧講尙患無暇能麽講之一朔六次無以兼管矣敬懋曰武經七書註解疎略一番校正恐不可已故敢此仰達矣上曰卿言政合予意武經七書之尙無可讀之本旣欠尙武之政且非右文之意卿之所帶訓鍊院卽古之武學也旣立其學又建是官而獨於所講之書竝與板本而不爲藏弆其可乎右相時在武庫之任摠理編校之事卿則主張董役可合編輯之人大臣抄啓以爲斯速陶洗之地書成後活印藏于本院仍令關西監營摹刻可也出擧條上曰武經七書註釋極爲草率全謄本文無一可觀大加陶洗然後可以成書必求其習於此等書冊者以爲編輯之道而孫武子司馬法諸書皆是世代頗高之文故文體甚好勝於八大家不可但以武備之書而看之也必須從速爲之好矣上曰李判府事與來待諸臣進前可也秉模有臣晩秀義駿公轍用和進前上曰昨日傳敎中小學義例校正事卿等皆見之耶卿等之與是役必以爲榮幸矣卿以近六旬之年位至大僚而尙讀小學云予甚嘉歎奉朝賀則徐文淸之子原任直閣則南文淸之子也是役是人何可不參副摠管則予於先卿多有資益而卿每以小學多有酬酢於筵席二直提學則己卯年冊封時宮僚先出於春間先卿爲翊善李命楫爲長史而予讀小學於此堂韓用和李述源則亦桂坊顧問之人也今番是役之使卿等爲之者事好意亦好豈不好哉必須善爲之也秉模曰臣等之與參是役萬萬榮幸而至於臣則年少應講之時或有句讀之習而今則便在忘域將無以仰答聖意是甚悚悶矣上曰開卷第一義卽是做人樣子古者敎人自王宮國都至於閭巷皆入小學及其長也敎以大學今此小學之書雖非古之所謂小學而其爲敎則一也善敎小學則可以爲大學故在先朝惓惓於是書予亦讀之又讀己卯此堂之所讀卽第五次熟讀也其時甚熟習而今則竝與句讀而多不記今此校正之命意有在矣必當先定義例而訓義附編之載於小註亦似未安矣諸家集解中先正註有之云然否蓍東曰咸鏡監營板本果有先正註矣上曰訓義小學無朱子註此則商量入錄先正金長生考異則近於冗雜刪之爲好至於集註之加黑匡亦爲礙眼雖以音訓反切言之如易知之字音只欲分高低而必曰某字音某字者甚無義又如義同而字異者必着一箇小字於本字之下者亦涉煩琑此等處則除非難知者外一竝去之集註中冗長者皆刪入於小註好矣且小學非朱子獨爲之也使門弟子多所編輯故如鄧伯道之事卽劉淸之之所載錄而朱子恨其未能拔此等處可思其表出朱子本意之道而朱子說中取其最好者添入則未知如何耶朱子千言萬語無非嘉言善行實無以取舍而亦不可輕議矣至於本文則不可一字下手卷數減之亦好而非但有妨於初學亦多掣礙於科講矣將此數三義例先爲講定雖自今日始役好矣秉模曰此書校正不輕而重故先朝訓義小學刊行時講定義例遍及於在野儒臣今臣等學識鹵莽謹當隨處稟裁先以初卷十餘張釐正割付以經睿覽矣上曰春川府使數朔在京邑事可無相妨者耶用和曰捧糴已畢別無他事矣上曰蔭官之與參是役可謂榮幸矣李述源則何當上來耶秉模曰捧糴似未及畢故未能上來矣上曰卿先定義例規模而從便往來好矣仍命先爲退出秉模有臣晩秀義駿公轍用和退出上曰臺諫入來乎注書知入致榮承命出回奏曰皆違牌不入來矣上敎蓍東曰武經事俄已有下敎而此等事每患遲延不成必從速爲之好矣閔百順安鼎福習於此等書安鼎福則尤習於東史閔百順則見其外面言若不出口而叩其中則甚博恰其所爲大東詩選亦可見其所存故送於嶺營謄來數件而見之矣今則如此兩人亦未易得矣蓍東曰果如聖敎矣上曰安鼎福子孫如有之則武經註解可觀者必在其家得來好矣曾聞李謙鎭讀經書如孟子周易皆讀萬遍讀書之必限萬遍者亦可見其篤工矣其子孫有之云耶民始曰有之云而未知在何處矣上曰備堂李書九進前仍敎曰左傳義例與成大中有所講定者耶書九曰諸家註載錄處多有掣肘故成出各樣本以待於內閣矣上曰少間當召見退待於政院與徐有榘同入可也上曰再明到記柑製只令生進待令云耶仁浩曰自本館見傳敎下者亦知其生進及其齋幼學之只爲待令而非通方外故依此擧行云矣上敎時秀曰倭柑百箇得給於廚院耶時秀曰得置矣仍命退諸臣以次退出